**[Dovada adresei de domiciliu?](https://primariaclujnapoca.ro/evidenta-persoanelor/acte-de-identitate/" \l "e4373158dac82654f)**

**Toate documentele se prezintă în original și copie,**

**nu se acceptă copii legalizate ale actelor de proprietate**

**În toate cazurile, dovada adresei de domiciliu sau reședință se face cu acte încheiate în condiţii de validitate, prevăzute de legislaţia română în vigoare, spre exemplu:**

* **EXTRAS DE CARTE FUNCIARĂ – ELIBERAT CU CEL MULT 30 DE ZILE anterior datei depunerii cererii care poate fi obținut:**

**1. de la ghișeul Oficiului de Cadastru și Publicitate Imobiliară;**

**2. on-line prin intermediul aplicației A.N.C.P.I.;**

**3. de la notarul public.**

* **contractul de vânzare-cumpărare a unui imobil tip locuinţă, încheiat în formă autentică;**
* **titlul de proprietate a unui imobil tip locuinţă (să fie înscrisă adresa completă);**
* **contractul de donaţie a unui imobil tip locuinţă, încheiat în formă autentică;**
* **contractul de vânzare-cumpărare, întreținere sau de donaţie a unui imobil tip locuinţă cu clauza de uzufruct viager, încheiat în formă autentică, situaţie în care, va fi necesar consimțământul uzufructuarului;**
* **contractul de schimb cu destinație de locuinţă, încheiat în formă autentică;**
* **contractul (convenţia) de partaj voluntar, încheiat în formă autentică;**
* **contractul de întreţinere sau contractul de rentă viageră, încheiat în formă autentică;**
* **contractul de închiriere (locaţiune) care are ca obiect un imobil tip locuinţă, din fondul locativ de stat (solicitantul trebuie să figureze la rubrica „Titularul contractului de închiriere” sau „Persoane care locuiesc împreună cu titularul contractului de închiriere”. Se prezintă contractul de închiriere, actele adiționale și fișa cu suprafața locativă;**
* **contractul de închiriere între locator și locatar sub semnătura privată, a unui imobil tip locuință, care să fie înregistrat la structurile teritoriale ale Agenției Naționale de Administrare Fiscală sau să fie însoțit de formularul/ declarația înregistrat/ă la aceste structuri, situație în care nu se mai solicită consimțământul proprietarului;**
* **contractul de închiriere în formă autentică la un notar public sau au părțile acestuia, conținutul, semnătura și data certă, să fie atestate de către un avocat, potrivit legii, situație în care nu se mai solicită consimțământul proprietarului;**
* **contractul de comodat a unui imobil cu destinaţia de locuinţă, autentificat la notar sau părțile acestuia, conținutul, semnătura și data certă, să fie atestate de către un avocat, potrivit legii, situație în care nu se mai solicită consimțământul proprietarului;**
* **certificatul de moştenitor eliberat de notarul public;**
* **hotărârile judecătoreşti, rămase definitive şi irevocabile, privind constatarea dreptului de proprietate, retrocedarea sau partajul unui imobil tip locuinţă; – în cazul hotărârilor judecătoreşti prin care s-au admis acţiunile în prestaţie tabulară şi s-au dispus măsuri privind obligarea la plata unor sume de bani, acestea trebuie să fie definitive, irevocabile şi să fie investite cu formulă executorie;**
* **actul de adjudecare a unui imobil tip locuință;**
* **contractul de leasing imobiliar – poate face dovada titlului locativ pentru persoana care are calitate de locatar/utilizator, soțul/soția și copiii acestuiaș – în condițiile în care actul de identitate este solicitat de către o terță persoană se prezintă consimțământul societății de leasing care deține dreptul de proprietate asupra imobilului pînă la finalizarea leasingului;**
* **contractul de dare în plată a unui imobil cu destinație de locuință;**
* **autorizaţia de construcţie ori contractul de construire, a unui imobil tip locuintă, însoţit de procesul-verbal de predare-primire a locuinţei;**
* **adeverinţă eliberată de primărie – PENTRU MEDIUL RURAL- (în original, valabilă 30 de zile de la data emiterii), din care să rezulte ca solicitantul sau, după caz, găzduitorul acestuia figurează înscris în Registul agricol.**

**Alte acte încheiate în condiții de validitate prevăzute de legislația română în vigoare, privind titlul locativ**

**INFORMAȚII UTILE**

**Dacă solicitantul nu este titularul spațiului de locuit, proprietarul va prezenta actul de proprietate (original și copie), va completa pe verso-ul cererii pentru eliberarea actului de identitate și va semna în fața lucrătorului de la ghișeu.**

***În situaţia în care proprietarul nu se poate prezenta la serviciul public comunitar de evidenţă a persoanelor, declaraţia de primire în spaţiu poate fi consemnată la notarul public, la misiunea diplomatică sau oficiul consular al României din străinătate ori în faţa poliţistului de ordine publică din cadrul unităţii de poliţie pe a cărei rază teritorială este situat imobilul (declarația se reține în original). În declarația dată de proprietarul imobilului trebuie să se specifice acceptarea de către proprietar a stabilirii domiciliului (reședinței) unei anumite persoane în locuința care este proprietatea sa.***

***Procura generală de administrare a unui imobil nu dă dreptul administratorului să- și stabilească domiciliul (reședința) în imobilul respectiv sau să-și dea acordul pentru stabilirea domiciliului (reședinței) unor terțe persoane.***

***Dovada adresei de domiciliu (reședință) nu se poate face cu un ante-contract de vînzare-cumpărare, care este doar o promisiune și nu o transmitere a dreptului de proprietate.***

***Pentru cazul în care imobilul a fost notat în carte funciară ca locuință a familiei, găzduitorul are obligația de a informa funcționarul de evidență a persoanelor, iar consimțământul de primire în spațiu va fi preluat ambilor soți.***